Štandardy komunitných centier zameraných na prácu 
s marginalizovanými komunitami 
pre potreby výziev Regionálneho operačného programu na výstavbu a rekonštrukciu komunitných centier spolufinancovaných z Európskeho fondu regionálneho rozvoja

Bratislava 2. decembra 2011

Obsah

Úvod
1.	Poslanie komunitného centra
2.	Klienti komunitného centra
3.	Pracovníci komunitného centra
4.	Typy subjektov ako zriaďovateľov komunitných centier
5.	Umiestnenie komunitného centra
6.	Rámcové požiadavky na priestory a vybavenie komunitného centra
7.	Odporúčané požiadavky na aktivity komunitného centra
8.	Odhad nákladov  na  výstavbu a rekonštrukciu komunitného centra
9.	Závery a odporúčania pre Riadiaci orgán pre ROP

Úvod

Cieľom tohto dokumentu je zadefinovanie štandardov a základných parametrov (technické a priestorové) komunitných centier zameraných na prácu s marginalizovanými komunitami. Dokument bol vytvorený ako podklad pre výstavbu a rekonštrukciu komunitných centier spolufinancovaných z Európskeho fondu regionálneho rozvoja, predovšetkým k vypracovaniu výziev na predkladanie žiadostí o nenávratný finančný príspevok (ďalej len „ŽoNFP“) v rámci Regionálneho operačného programu 2007-2013 (ďalej len “ROP“). Z toho dôvodu je tento dokument určený najmä pre potreby Riadiaceho orgánu ROP. Dokument má pre Riadiaci orgán ROP odporúčací charakter a žiadnym spôsobom neobmedzuje jeho úlohy, právomoci a kompetencie, ktoré sú definované v legislatíve Európskej únie, Slovenskej republiky, v metodických, programových a riadiacich dokumentoch na národnej úrovni vzťahujúcich sa k ROP.

Prostredníctvom realizácie investičných projektov ROP v súlade so schválenou stratégiou tohto programu je možné vo výraznej miere prispieť k zlepšeniu priestorových a stavebno-technických podmienok, v ktorých sa vykonáva komunitná činnosť vo vzťahu k marginalizovaným skupinám obyvateľstva s cieľom ich sociálnej inklúzie.

V rámci ROP je cieľom intervencií do komunitných centier v rámci opatrenia 2.1 Infraštruktúra sociálnych služieb, sociálnoprávnej ochrany detí a sociálnej kurately najmä posilnenie sociálnej inklúzie marginalizovaných rómskych komunít (ďalej len „MRK“) v rámci komplexného prístupu. 

Je potrebné zároveň zdôrazniť, že uvedený program neumožňuje financovať priamu podporu skvalitňovania komunitných služieb ako takých (vzdelávanie pracovníkov komunitných centier, terénna sociálna práca, školenia a ďalšie komunitné aktivity poskytované priamo klientom komunitných centier a pod.). Na tieto účely je potrebné využiť vlastné zdroje samospráv, prípadne štátneho rozpočtu, ako aj zdroje z Európskeho sociálneho fondu predovšetkým v rámci Operačného programu Zamestnanosť a sociálna inklúzia. Pri vzdelávacích a voľno-časových aktivitách prichádza do úvahy aj Operačný program Vzdelávanie.

1.	Poslanie komunitného centra

Poslaním komunitného centra je prostredníctvom poskytovania komplexných sociálnych a komunitných služieb prispieť k sociálnemu začleňovaniu osôb sociálne vylúčených na individuálnej, ako aj na lokálnej úrovni.

Komunitné centrá sa zriaďujú za účelom vytvorenia priestorových a materiálnych podmienok pre komunitný rozvoj, výkon komunitnej rehabilitácie, komunitnej a sociálnej práce, poskytovania sociálnych služieb a výkon sociálnoprávnej ochrany detí a sociálnej kurately pre príslušníkov marginalizovaných rómskych komunít, ako aj pre vzájomnú interakciu a spoločné aktivity príslušníkov marginalizovaných rómskych komunít a ostatného obyvateľstva obcí. Cieľom je podporiť aktivity členov miestnej komunity prostredníctvom:

•	zvyšovania sociálnych zručností, kompetencií a sociálnej mobility,
•	prevencie a predchádzaniu sociálno-patologických javov a rizikového správania,
•	poskytovania poradenskej činnosti pre potreby komunity a klienta,
•	poskytovania vzdelávacích a voľno časových aktivít.

Komunitné centrá sú strešnou inštitúciou, v ktorej sa poskytujú sociálne a vzdelávacie služby, realizujú programy, zamerané na podporu zamestnanosti, programy komunitného rozvoja a poskytujú asistenciu samosprávam a ďalším inštitúciám. Služby komunitného centra sú poskytované v priestoroch komunitného centra. Zásadné aktivity a služby komunitného centra sú uvedené v kapitole č. 7 tohto dokumentu.
Komunitné centrum vzniká na základe zriaďovacej listiny komunitného centra, vypracovaného komunitného plánu sociálnych služieb v obci, ktorý musí obsahovať/predpokladať aj prevádzku komunitného centra, povolenia obce, resp. zmluvy s obcou v prípade zapojenia aj iných aktérov (v prípade prevádzkovania komunitného centra iným subjektom ako obec). Cieľom plánu sociálnych služieb v obci je na základe analýzy potrieb definovať kroky smerujúce k pozitívnej kvalitatívnej zmene sociálnych podmienok komunity v lokalite. Plán sociálnych služieb v obci následne stanovuje ciele a úlohy komunitného centra. Plán sociálnych služieb v obci obsahuje:
•	analýzu stavu komunity,
•	analýzu požiadaviek a očakávaní,
•	analýzu sociologických a demografických údajov,
•	časový plán realizácie sociálnych služieb,
•	spôsob vyhodnocovania stanovených cieľov.

Následne pre činnosť komunitného centra je potrebné vypracovať plán činnosti komunitného centra, ktorý obsahuje:
•	ponúkané činnosti a služby komunitného centra (existujúce aj novovznikajúce),
•	časový plán realizovaných činností a služieb,
•	počet klientov pre jednotlivé služby a činnosti,
•	personálne zabezpečenie komunitného centra,
•	požiadavky na priestorové vybavenie komunitného centra,
•	plán financovania komunitného centra prepojený na finančný rozpočet zriaďovateľa komunitného centra,
•	udržateľnosť činnosti a prevádzky komunitného centra.
Takto vypracovaný plán činnosti  umožní jednak kontrolu využívania komunitného centra na účel, kvôli ktorému bolo podporené, kontrolu súladu činností komunitného centra s existujúcim komunitným plánom sociálnych služieb. Zároveň bude možné sledovať zmeny v pláne činností komunitného centra, a tým odhadnúť zmeny potrieb v komunite, ktoré reflektujú zmeny podmienok v komunite, taktiež umožní analýzu a posúdenie očakávanej finančnej udržateľnosti. 

2.	Klienti komunitného centra

Komunitné centrá v zmysle tohto dokumentu sa venujú predovšetkým príslušníkom marginalizovaných skupín obyvateľov, ktorí sú prevažne koncentrovaní v segregovanej alebo separovanej lokalite (bytový dom, ulica, zoskupenie domov, mestská štvrť, časť obce a pod.), ktorá sa zväčša vyznačuje niektorými z  uvedených charakteristík:
•	vysokou koncentráciou dlhodobo nezamestnaných osôb, 
•	podpriemernou úrovňou bývania, dostupnosti a využívania inžinierskych sietí,
•	osôb s nízkymi príjmami, t.j. osôb s príjmami pod (alebo veľmi blízko k) hranicou životného minima, 
•	osôb dlhodobo odkázaných na dávky štátneho systému sociálnej pomoci, 
•	osôb s nízkym vzdelaním (s neukončeným alebo iba so základným a neukončeným stredným vzdelaním), ktoré majú vzhľadom k týmto skutočnostiam sťažený prístup k inštitucionálnej pomoci a k ďalším službám (vzdelávaniu, zdravotnej starostlivosti, sociálnej ochrane a pod.) a k zamestnaniu,
•	vysokým percentuálnym zastúpením detí a mládeže z celkového počtu obyvateľov lokality,
•	zvýšeným výskytom sociálno-patologických javov,
•	vyšším počtom osôb po výkone trestu odňatia slobody,
•	so špecifickými formami demografického správania sa,
•	lokality s nízkou mierou dostupnosti zdravotnej starostlivosti,
•	nízkym priemerným vekom života vo vzťahu k celkovej populácii.

Pre účely podpory ROP sú klientmi komunitných centier predovšetkým MRK definované v Systéme koordinácie implementácie horizontálnej priority MRK ako koncentrácie Rómov, ktoré patria medzi najohrozenejšie skupiny obyvateľstva, trpiace vysokou mierou deprivácie a sociálnej exklúzie (ekonomické vylúčenie, priestorové vylúčenie, kultúrne vylúčenie, symbolické vylúčenie, politické vylúčenie), ako aj silnou sociálnou závislosťou na štáte.

Ku klientom komunitného centra patria aj ostatní obyvatelia danej obce a mesta prostredníctvom programov sociálnej inklúzie, podporných programov a rozvojových programov za účasti širokej skupiny obyvateľov obce.

3.	Pracovníci komunitného centra

Komunitné centrum poskytuje zázemie pracovníkom komunitného centra, ktorí v ňom majú svoju dokumentáciu, pracovné pomôcky, telekomunikačné spojenie, výpočtovú techniku. Komunitné centrum im poskytuje miesto na vykonávanie komunitných činností. Pracovnoprávne zastrešuje komunitných pracovníkov obec, alebo organizácia, ktorá spravuje komunitné centrum na základe zmluvy s obcou. 

Pracovník komunitného centra je profesionál, ktorý spĺňa vysoké morálne a odborné kritériá v činnostiach, ktoré komunitné centrum vykonáva. Požadujú sa praktické skúsenosti vo výkone sociálnej a komunitnej práce, odborné vzdelanie a prax v činnostiach, ktoré sa budú v komunitnom centre vykonávať. (Aktivity vykonávané v komunitnom centre vyžadujú odbornosť pracovníkov komunitného centra, preto je otázka ich kvalifikačných predpokladov dôležitá). Podľa povahy jednotlivých činností sa vyžaduje príslušný stupeň vzdelania, resp. aj osobitný kvalifikačný predpoklad (napr. § 84 zákona č. 448/2008 Z. z. o sociálnych službách). Komunitné centrum by malo mať vedúceho komunitného centra a ďalších komunitných pracovníkov podľa služieb, ktoré komunitné centrum poskytuje. Jednotlivé funkcie a činnosti sa môžu kumulovať. V prípade potreby môže komunitné centrum využívať aj služby dobrovoľníkov, ktorí takisto spĺňajú kritériá ako u profesionálnych pracovníkov komunitného centra. Počet pracovníkov komunitného centra sa odvíja od udržateľného rozpočtu komunitného centra a počtu služieb, ktoré komunitné centrum poskytuje.

4.	Typy subjektov ako zriaďovateľov komunitných centier

Zriaďovateľmi komunitných centier môžu byť rôzne subjekty (ako napr. VÚC, neziskové a cirkevné organizácie a pod.), pre účely podpory z ROP je však možné podporiť len projekty, kde žiadateľmi sú obce a mestá v súlade so zákonom SNR č. 369/1990 Zb. o obecnom zriadení v znení neskorších predpisov a mestské časti  mesta Košice.

Na činnosť komunitnej práce s MRK v zmysle Systému koordinácie implementácie horizontálnej priority MRK postačuje zriaďovacia listina komunitného centra, povolenie obce, resp. zmluva s obcou, nakoľko táto činnosť nie je primárne zameraná na poskytovanie sociálnych služieb v súlade so zákonom č. 448/2008 Z. z. o sociálnych službách a zákonom č. 305/2005 Z. z. o sociálnoprávnej ochrane detí a o sociálnej kuratele, a teda na vykonávanie činnosti komunitného centra v tomto zmysle nie je potrebné povolenie evidované v Registri poskytovateľov sociálnych služieb.

5.	Umiestnenie komunitného centra

Zriadenie komunitných centier sa odporúča v lokalitách, kde žije väčší počet príslušníkov marginalizovaných komunít. Umiestnenie komunitného centra rešpektuje podmienku nízkoprahovosti a bezprostrednosti vo vzťahu k primárnym užívateľom poskytovaných služieb – obyvateľom sociálne vylúčenej lokality, so súčasným zohľadňovaním jeho integračnej funkcie vo vzťahu k celej komunite.

Komunitné centrá sa odporúča umiestňovať v súlade s bezpečnostnými a hygienickými požiadavkami: umiestňovanie v zdravotne a výchovne vhodnom prostredí, chránenom pred nepriaznivými vplyvmi zložiek vonkajšieho prostredia (hluk a zdroje znečistenia ovzdušia), s dobrou prístupovou komunikáciou, v minimálne určenom pásme hygienickej ochrany od zdrojov škodlivých zložiek prostredia a v bezpečnej vzdialenosti od cestných komunikácií, s vylúčením miest v inverznej polohe, v blízkosti priemyselných a poľnohospodárskych závodov, miest, ktoré boli predtým biologicky alebo chemicky znečistené, alebo miest v blízkosti pohostinstiev, kasín a podobne.

V prípade ROP sú oprávneným miestom realizácie projektov obce, mestá a mestské časti, ktorým bola schválená podpora v rámci lokálnych stratégií komplexného prístupu (ďalej len „LSKxP“). 

6.	Rámcové požiadavky na priestory a vybavenie komunitného centra

Priestor komunitných centier tvoria miestnosti (t.j. nebytové priestory v budove alebo časti budovy so samostatným vchodom) rozdelené podľa poskytovaných služieb do nasledovných 3 skupín:

1.	Základné vybavenie komunitného centra

•	miestnosť využívaná ako nízkoprahový klub pre deti a mládež, výchovné, vzdelávacie a aktivizačné činnosti a niektoré ďalšie komunitné aktivity,
•	kancelária pre komunitných pracovníkov,
•	sociálne zariadenia (WC + tečúca teplá a studená voda),
•	vonkajšie priľahlé priestory (ihriská, záhrada) – realizácia športových a voľno-časových aktivít (sú len odporúčané, nie povinné).

2.	Rozšírené vybavenie komunitného centra 

•	priestory uvedené v prvom bode a navyše:
•	klubová miestnosť využívaná aj na individuálne poradenstvo a niektoré vzdelávacie aktivity (kurzy práce s počítačom, prípadne doučovanie),
•	stredisko osobnej hygieny, pokiaľ už v obci takéto centrum neexistuje,
•	sklad materiálu a pomôcok,
•	kuchynský kút, resp. kuchyňa pre účely praktických tréningov varenia.

3.	Maximálne vybavenie komunitného centra

•	priestory uvedené v predchádzajúcich dvoch bodoch a navyše:
•	miestnosť zriadená ako dielňa pre výučbu základných remeselných zručností,
•	poprípade ďalšie vhodné priestory nevyhnutné pre rozvoj komunity.

Optimálne riešenie komunitných centier podľa veľkosti a požiadaviek na rozsah aktivít je popísané v kapitole č. 8.

Rámcové požiadavky na priestory stanovuje plán komunitného centra vypracovaný zriaďovateľom komunitného centra, v ktorom sú takisto zadefinované minimálne personálne požiadavky na efektívne zabezpečenie činností komunitného centra vyplývajúce z plnenia stanovených cieľov a úloh.  

Priestory komunitných centier sú minimálne  vybavené:
•	nábytkom (stoly, stoličky, skrine, poličky, atď.), prispôsobeným potrebám rôznych cieľových skupín (deti, dospelí), samostatným počítačom s pripojením na internet, zabezpečeným na ochranu osobných údajov o klientoch,
•	informačnými nástenkami,
•	lekárničkou prvej pomoci,
•	hasiacimi prístrojmi,
•	zabezpečeným prístupom na internet a telefónom.

Komunitné centrum môže byť ďalej vybavené:
•	pomôckami na záujmovú a voľno-časovú činnosť (napr. športové náradie, výtvarné pomôcky, modelárske pomôcky, stolné hry, hudobné nástroje, ozvučovacia technika, pomôcky na ručné práce, hračky a ďalšie),
•	pomôckami na vzdelávacie aktivity (knižnica, učebnice, výpočtová technika a súvisiace IKT vybavenie, flipchart, edukačné pomôcky pre predškolákov a ďalšie),
•	ďalšie vybavenie v prípade prevádzkovania kurzu varenia, dielne remeselných zručností, strediska osobnej hygieny.

Nie všetky z vyššie uvedených priestorov a prvkov vybavenia sú oprávnené na podporu z ROP. Pri príprave ŽoNFP v rámci výziev je nevyhnutné zohľadniť podmienky oprávnenosti výdavkov platné v čase vyhlásenia výziev (napríklad limity na stavebné práce, vybavenie a podporné aktivity) a číselník oprávnených výdavkov, ktoré budú dostupné v dokumentoch na webovej stránke www.ropka.sk .

7.	Odporúčané požiadavky na aktivity komunitného centra

Komunitné centrá by mali byť zamerané na:
•	poskytovanie služieb pre potreby jednotlivca a skupiny a ich vzájomnej interakcie,
•	na včasnú intervenciu,
•	na prevenciu sociálnej exklúzie.

Komunitné centrá poskytujú niektoré obligatórne služby uvedené v nasledovných skupinách aktivít: 

•	sociálne poradenstvo,
•	špecializované sociálne poradenstvo,
•	terénna sociálna práca,
•	komunitná práca a komunitná rehabilitácia,
•	sociálna rehabilitácia,
•	terénna zdravotná asistencia,
•	nízkoprahové programy pre deti a mládež,
•	výchovno-vzdelávacie a aktivizačné služby (napr. doučovanie, tútoring a mentoring; voľnočasové a záujmové aktivity, preventívne aktivity a programy).

     Komunitné centrá môžu poskytovať niektoré služby, ktoré svojou náplňou  spadajú pod rozhodnutie Ministerstva práce, sociálnych vecí a rodiny SR o udelení akreditácie na výkon opatrení sociálnoprávnej ochrany detí a sociálnej kurately podľa zákona č. 305/2005 Z. z. o sociálnoprávnej ochrane detí a sociálnej kuratele, resp. na výkon odbornej činnosti (špecializované sociálne poradenstvo, sociálna rehabilitácia) a na vzdelávacie programy v oblasti sociálnych služieb podľa zákona č. 448/2008 Z.z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č.317/2009 Z.z., nálezu Ústavného súdu Slovenskej republiky č. 332/2010 Z.z. a v znení zákona č. 551/2010 Z.z., ak sa podľa uvedených zákonov akreditácia na vykonávanie činností plánovaných v komunitnom centre vyžaduje, a to najneskôr v deň začatia vykonávania dotknutých činností. 

Komunitné centrá môžu poskytovať ďalšie fakultatívne služby, najmä prostredníctvom nasledovných aktivít: 

•	programy včasnej starostlivosti (napr. predškolské kluby, nízkoprahové škôlky),
•	kurzy a ďalšie vzdelávanie za účelom prípravy na dodatočné získanie nižšieho stredného vzdelania, alebo získanie stredného vzdelania,
•	služby na podporu zamestnanosti (napr. pracovné a kariérne poradenstvo, pracovné inkubátory, dielne remeselných zručností),
•	odborné poradenstvo (napr. právne poradenstvo, finančné a protidlhové poradenstvo), prevádzkovanie strediska osobnej hygieny a práčovne, praktické centrum varenia,
•	pastoračné a evanjelizačné aktivity a ďalšie.

Komunitné centrum by malo po získaní podpory poskytovať po dobu najmenej päť rokov nepretržite najmenej tri z uvedených ôsmich obligatórnych služieb, alebo najmenej dve z uvedených ôsmich obligatórnych a zároveň najmenej jednu z fakultatívnych služieb.

Komunitné centrum musí spĺňať nasledovné požiadavky:

•	informovať o svojej činnosti formou vhodnou a dostupnou primárnej a sekundárnej cieľovej skupine, napr. prostredníctvom informačného letáku, vývesnej tabule obce alebo mesta, na webovej stránke zriaďovateľa a prostredníctvom svojich zamestnancov,
•	mať písomne vypracovaný plán komunitného centra, v ktorom sú zmapované potreby a základná štruktúra obce, osobitne sociálne vylúčenej lokality, v ktorej poskytuje služby a písomne zadefinované poslanie, ciele, vymedzené jednotlivé cieľové skupiny a princípy poskytovania služieb podľa potrieb a špecifík danej lokality, vrátane mechanizmu merateľnosti a spätnej kontrolovateľnosti efektívnosti poskytovaných služieb,
•	podrobný plán práce a plán financovania prevádzkových nákladov komunitného centra prepojený na finančný rozpočet zriaďovateľa komunitného centra,
•	komunitné centrum vzniká na základe zriaďovacej listiny komunitného centra, vypracovaného plánu komunitného centra a  povolenia obce, resp. zmluvy s obcou v prípade zapojenia aj iných aktérov (v prípade prevádzkovania komunitného centra iným subjektom ako obec),
•	dôležitou požiadavkou na zriadenie komunitného centra je udržateľnosť jeho činnosti. V podmienkach ROP nehnuteľnosti nesmú mať v období od podania žiadosti o NFP až do doby 5 rokov po ukončení projektu zmenený účel využitia a v  priebehu tejto doby sa vyžaduje nepretržité prevádzkovanie komunitného centra.

8.	Odhad nákladov  na  výstavbu a rekonštrukciu komunitného centra

Priestorové, technické a obsahové vybavenie komunitných centier a ich činnosť musí reflektovať potreby a možnosti konkrétnych lokalít, samospráv a marginalizovaných komunít. Priestory na prácu komunitných centier možno získať buď prestavbou starších objektov, novou výstavbou, ako aj rozšírením už existujúcich priestorov.

Pri výstavbe nových komunitných centier odporúčame budovať jednoduché stavby bez neúčelných stavebných prvkov, ktoré by zvyšovali rozpočet stavby. Pri budovaní nových objektov, ako aj pri rekonštrukcii existujúcich objektov je potrebné brať do úvahy najmä budúce náklady na prevádzku komunitných centier. Skúsenosti z tejto oblasti sú také, že najväčším problémom zriaďovateľov komunitných centier je zabezpečiť udržateľnosť zdrojov na ich prevádzku. Pri projektovaní výstavby, rekonštrukcie a modernizácie komunitných centier by sa malo uvažovať s efektívnymi prevádzkovými nákladmi (najmä energetickou efektívnosťou, využívanie ekologicky inovatívnych riešení), bez nevyužiteľných priestorov. Odporúčame využívať obnoviteľné zdroje energie (napríklad slnečné kolektory) v kombinácii s klasickými zdrojmi na prípravu tepla a TÚV. V prípade novostavby odporúčame aj možnosť realizácie formou montovaných prízemných stavieb zo zateplených sendvičových panelov a s variabilnou plochou (formou „skladačky“, prípadne kontajnerový systém). Pre komunitné centrá získané rekonštrukciou alebo rozšírením existujúcich starších objektov zabezpečiť splnenie požiadaviek STN 73 0540-2 Tepelnotechnické vlastnosti stavebných konštrukcií a budov.  

Na základe účelného využitia a priestorových nárokov, ktoré sa odvíjajú od zabezpečenia udržateľných nákladov na prevádzku komunitného centra, potrieb obyvateľov obce a potrieb príslušníkov marginalizovaných komunít odporúčame 3 typy komunitných centier:

1.	Komunitné centrum s minimálnymi nárokmi na priestory.
Základom je školiaca, resp. klubová miestnosť maximálne do 90 m² . Komunitné centrum by malo mať kanceláriu pre komunitných pracovníkov a sociálne zariadenia. Nároky na úžitkovú plochu tohto typu komunitného centra predstavujú do 150 m².
Maximálne primerané náklady na rekonštrukciu, modernizáciu, obstaranie vybavenia, projektových a inžinierskych prác a DPH odhadujeme na základe maximálneho limitu na stavebnú časť 650€/m² vrátane DPH a limitov výdavkov pre oprávnené aktivity podľa celkového objemu stavebných prác do 125 000 €.
Maximálne primerané náklady na výstavbu, obstaranie vybavenia, projektových a inžinierskych prác a DPH  odhadujeme na základe maximálneho limitu na stavebnú časť 900€/m² vrátane DPH a limitov výdavkov pre oprávnené aktivity podľa celkového objemu stavebných prác do 170 000 €.

2.	Komunitné centrum  so strednými nárokmi na priestory.
Základom je školiaca miestnosť resp. klubová miestnosť maximálne do 90 m². Komunitné centrum by malo mať ďalšiu klubovú miestnosť do 50 m², kanceláriu pre komunitných pracovníkov, sociálne zariadenia, stredisko osobnej hygieny, sklad materiálu a pomôcok, poprípade môže byť zriadená kuchyňa pre účely praktických tréningov varenia. Nároky na úžitkovú plochu tohto typu komunitného centra sú do 200 m². 
Maximálne primerané náklady na rekonštrukciu, modernizáciu, obstaranie vybavenia, projektových a inžinierskych prác a DPH  odhadujeme na základe maximálneho limitu na stavebnú časť 650€/m² vrátane DPH a limitov výdavkov pre oprávnené aktivity podľa celkového objemu stavebných prác do 165 000 €.
     Maximálne primerané náklady na výstavbu, obstaranie vybavenia, projektových a inžinierskych prác a DPH  odhadujeme na základe maximálneho limitu na stavebnú časť 900€/m² vrátane DPH a limitov výdavkov pre oprávnené aktivity podľa celkového objemu stavebných prác do 225 000 €.

3.Komunitné centrum s maximálnymi nárokmi na priestory.
Základom je  školiaca miestnosť resp. klubová miestnosť maximálne do 90 m². Komunitné centrum by malo mať ďalšiu klubovú miestnosť do 60 m², kuchyňu pre praktické tréningy varenia, sociálne zariadenia, stredisko osobnej hygieny, kanceláriu pre komunitných pracovníkov, sklad materiálu a pomôcok, poprípade  dielňu pre výučbu základných remeselných zručností, resp. môžu vzniknúť samostatné školiace  priestory, v ktorých sa budú poskytovať špecifické druhy školení podľa reálnych potrieb komunity (predprimárne vzdelávanie, dielne na rekvalifikácie alebo dodatočné aktivity potrebné k získaniu stredoškolského vzdelania, priestory na získanie manuálnych a pracovných zručností a pod.). Nároky na úžitkovú plochu tohto typu komunitného centra sú do 250 m².
Maximálne primerané náklady na rekonštrukciu, modernizáciu, obstaranie vybavenia, projektových a inžinierskych prác a DPH  odhadujeme na základe maximálneho limitu na stavebnú časť 650€/m² vrátane DPH a limitov výdavkov pre oprávnené aktivity podľa celkového objemu stavebných prác do 205 000 €.
Maximálne primerané náklady na výstavbu, obstaranie vybavenia, projektových a inžinierskych prác a DPH  odhadujeme na základe maximálneho limitu na stavebnú časť 900€/m² vrátane DPH a limitov výdavkov pre oprávnené aktivity podľa celkového objemu stavebných prác do 280 000 €.

Medzi veľkosťou komunitného centra a počtom marginalizovaných Rómov, či počtom obyvateľstva, nebola identifikovaná žiadna súvislosť. Ak obec má komunitu s veľkým počtom príslušníkov MRK, ale bez väčších problémov, môže si vybrať aj malé komunitné centrum. Naopak aj obce s menším počtom príslušníkov MRK môžu potrebovať a reálne využiť väčšie komunitné centrum. Dôležitým kritériom by mala byť opodstatnenosť. Odporúčame preto voliť si jedno z 3 navrhovaných typov komunitných centier na základe rozsahu definovaných služieb (čo do počtu služieb a počtu klientov komunitného centra, ktoré sa budú v komunitných centrách prevádzkovať) a na základe udržateľnosti prevádzkových nákladov. Poskytované služby a prevádzkové náklady ako súčasť finančného plánu komunitného centra sú uvádzané v pláne  činnosti komunitného centra. V prípade, že si žiadateľ o NFP vyberie neadekvátny typ komunitného centra, môže mu byť v hodnotiacom a výberovom procese žiadosť zamietnutá.
Náklady na vybudovanie objektu nového komunitného centra, rekonštrukciu a modernizáciu staršieho objektu sa rozčleňujú na prípravnú časť, stavebnú časť a vybavenie. Odhadované náklady na stavebnú časť komunitného centra  sa skladajú približne zo 60% ceny dodávky materiálu a 40% z nákladov na prácu (napr.20% kvalifikovaná práca a 20% nekvalifikovaná práca). Oprávnené stavebné práce súvisiace s úpravou priľahlých pozemkov komunitného centra vrátane ihriska a záhrady sú súčasťou nákladov na výstavbu, rekonštrukciu, resp. modernizáciu komunitného centra. Oprávnené náklady na vybavenie priľahlých pozemkov, ihriska a záhrady sú súčasťou oprávnených výdavkov komunitného centra. V podmienkach poskytovania pomoci z fondov EÚ je DPH možné považovať za oprávnený výdavok len v prípade, že ju prijímateľ definitívne znáša.
Pri odhade stavebných nákladov na odporúčané komunitné centrá sme vychádzali z definície primeranej ceny v zmysle zákona č. 513/1991 Zb. Obchodný zákonník v znení neskorších predpisov. Primeraná cena sa zvyčajne platí v čase uzavretia zmluvy za porovnateľné dielo v podobnej kvalite, za vykonané práce podobného rozsahu a lehotách. Odhadované primerané ceny sú na základe dostupných údajov, ktoré vychádzali z príslušných, resp. obvyklých cenníkov. V takto stanovených primeraných nákladoch sú zahrnuté technologické prípojky a DPH, bez nákladov na vybavenie, pozemok a projektové práce. 
Odhadované maximálne nároky na priestorové vybavenie v bodoch 1 až 3 sú odvodené od počtu klientov, ktorí budú priestory komunitného centra využívať v rámci jednotlivých služieb. Pri určovaní minimálnych a maximálnych nárokov na jednotlivé priestory odporúčame postupovať v zmysle vyhlášky Ministerstva zdravotníctva SR č. 527/2007 Z. z. o podrobnostiach a požiadavkách na zariadenia pre deti a mládež. Vo vyhláške sú stanovené normy na priestory pri prevádzkovaní jednotlivých činností. Náklady na vybudovanie objektu komunitného centra ako novostavby  odporúčame  maximálny limit na stavebnú časť  900€/m² vrátane DPH. Náklady na rekonštrukciu a modernizáciu staršieho objektu na komunitné centrum odporúčame maximálny limit na stavenú časť na 650€/m² vrátane DPH. 

Všetky uvedené výpočty predstavujú odhady na základe dostupných informácií a skúseností. Cena za zhotovenie komunitných centier prostredníctvom pomoci z fondov EÚ bude stanovená na základe uskutočneného verejného obstarávania podľa zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov. 

9.	Závery a odporúčania pre Riadiaci orgán pre ROP

Tento dokument definuje základné štandardy a parametre (technické a finančné) komunitných centier, zameraných na prácu s marginalizovanými komunitami, najmä MRK. Zameriava sa hlavne na poslanie, cieľové skupiny, oprávnených zriaďovateľov, odporúčané aktivity, umiestnenie a priestory komunitných centier, a tiež aj odhad nákladov na výstavbu, rekonštrukciu, modernizáciu a vybavenie komunitných centier. 

V rámci ROP je cieľom intervencií do komunitných centier najmä posilnenie sociálnej inklúzie MRK v rámci komplexného prístupu. Riadiaci orgán pre ROP zabezpečí v rámci procesu hodnotenia predložených ŽoNFP aj overenie súladu projektu so schválenou žiadosťou o poskytnutie podpory LSKxP. Riadiaci orgán pre ROP uvedené zabezpečí na základe záväzného písomného vyhlásenia ÚSVRK o súlade projektu so schválenou žiadosťou o poskytnutie podpory LSKxP. ÚSVRK vydá vyhlásenie o súlade projektu so schválenou žiadosťou o poskytnutie podpory LSKxP v termíne do 7 dní odo dňa doručenia písomnej žiadosti Riadiaceho orgánu pre ROP. Vyhlásenie ÚSVRK o nesúlade ŽoNFP so schválenou žiadosťou o poskytnutie podpory LSKxP považuje Riadiaci orgánpre ROP za nesplnenie podmienok poskytnutia pomoci.

Oprávnené a neoprávnené výdavky na stavebné práce a na vybavenie komunitného centra budú stanovené v príslušných riadiacich dokumentoch výzvy na predkladanie ŽoNFP. Pre potreby nastavenia výzvy na predkladanie ŽoNFP koordinátor HP MRK odporúča aby Riadiaci orgán pre ROP:
-  upravil príslušné riadiace dokumenty tak, aby zohľadňovali odporúčané štandardy a parametre zadefinované v tomto dokumente (najmä tzv. benchmarky, hodnotiace kritériá,  maximálnu výšku oprávnených výdavkov a pod.). 
- upravil hodnotiace kritériá o podiel participácie cieľovej komunity na výstavbe resp. rekonštrukcii komunitného centra, napr. prostredníctvom aktivačných prác.  
- pri predkladaní ŽoNFP ako povinnú prílohu ŽoNFP vyžadoval aj zriaďovaciu listinu komunitného centra, povolenie obce (resp. zmluvu s obcou) a vypracovaný  plán činnosti komunitného centra.